Soektog na vermiste pa eindig tragiesCarl van Rooyen. Foto: Facebook. Sers. Noloyiso Rwexana, woordvoerder van die polisie, het bevestig Van Rooyen se liggaam is omstreeks 17:20 gevind. “Sy liggaam is in die Olifantsrivier gevind. ŉ Geregtelike doodsondersoek is geopen en ŉ nadoodse ondersoek sal gedoen word om die oorsaak van sy dood te bepaal.” Volgens die gemeenskapspolisiëringsforum in Clanwilliam is Van Rooyen se liggaam naby Pampoendrif in Clanwilliam gevind. “Ons dink aan sy familie in hierdie tyd en vra dat God hulle sal dra. Ons wil baie dankie sê vir almal wat deel was van die soekgeselskap. Ons vra dat die familie se privaatheid asseblief gerespekteer word.” Van Rooyen het Saterdag laatoggend aan familie gesê hy gaan ŉ entjie stap en nooit teruggekeer nie. Hy het sy beursie, selfoon en sleutels by die huis gelos. Volgens Van Rooyen se familie sou hy deur die berge stap en terugswem na die Riviera-landgoed by die Bulshoekdam waar hulle woon. Van Rooyen is glo Saterdag op die N7, byna 12 km van Clanwilliam af, gesien. Familie, vriende en die polisie het dadelik na hom begin soek toe hy nie laatmiddag teruggekeer het huis toe nie. Van Rooyen word oorleef deur sy ouers en twee seuns, Christopher (24) en Allister (23).